  Виталий Пронин 22-тӥ августэ Сюмси черкогуртын быдэс элькун пусйиз Россиысь флаглэсь нуналзэ.Та ужрадэз радъязы Эшъяськон юрт, егитъёслэсь дэменлыкъёссэс огазеясь «Вместе» ассоциация, «Егит гвардия», Сюмси ёрос администрациысь культурая управление.Та ӝытэ черкогуртысь площаде уно усточиос вуизы, ӝӧкъёс вылэ синмаськымон киужъёссэс поттазы. Куэм, канфет кагазъёслэсь, пулэсь лэсьтэм арбериос тросэзлы яразы. Куд-ог усточиос люкаськемъёслы валэктӥзы, кызьы созэ яке тазэ арбериез лэсьтоно. Со сяна, уно мастер-классъёс ортчытӥзы егитъёслэн огазеяськонъёссы.Тужгес трос калык люкаськиз кадь пӧртэм калыкъёслэн эктонъёссыя мастер-класс. Сое нуиз Эшъяськон юртысь методист Дмитрий Корепанов, солы юрттӥз «Эктон корка» студиысь Ирина Крестьянинова. Мастер-классъёсын огвакытэ пичиос понна ужазы аттракционъёс.Та ӝытэ Сюмсиысь сцена вылын валтӥсь инты басьтӥз Россилэн 3 буёло флагез. Со дорын данъязы ёрос азьмынӥсьёсыз, сяська адӟытонлэсь (отчы пыриськизы покчиос но, бадӟымъёс но, огазеяськонъёс но) вормисьёссэ. Ужрадын Сюмсиысь нылпиос дышетскон формаез возьматӥзы.Ӝытэз азьланьтӥз концерт - сое пуктӥзы «Вместе» ассоциацилэн ёзчиосыз, Сюмси но Ува ёросъёсысь усточиос (сюмсиос сяна, ужрадэ пыриськизы уваос но вавожъёс). Пумаз вань люкаськемъёслы ӵектӥзы дэмен Россилэсь гимнзэ быдэстыны.Ужрадэз йылпумъязы салют но шулдыр дискотека.Лена Рябина Туспуктӥз Маша Золотарёва Теги: ассоциацияВместе Сюмси  